КъБР-м и Iэтащхьэр хуэзащ Япэ каналым и «Макъ. Сабийхэр» проектым ехъулIэныгъэшхуэ къыщызыхьа Хекилаевэ Денизэ
КIуэкIуэ Юрий КъБР-м и Правительствэм и Унэм щыхуэзащ «Макъ. Сабийхэр» уэрэджыIакIуэхэм я зэпеуэу иджыблагъэ екIуэкIам и фина-лым нэса Хекилаевэ Денизэ. Республикэм и Iэтащхьэм и деж а махуэм щыхьэщIащ Денизэ и анэмрэ и шыпхъу нэхъыщIэ Лалинэрэ.
Налшык щыщ школакIуэ цIыкIур къэралым щыпсэу цIыху мелуанхэм хуабжьу ягу ирихьащ. ЗэгурыIуэныгъэ утым щагъэува экранышхуэмкIэ зэпеуэр зэрекIуэкIым кIэлъыплъащ Къэбэрдей-Балъкъэрым щыщу цIыхуищэхэр.
КIуэкIуэ Ю. А. хъыджэбз цIыкIум и адэ-анэм фIыщIэ яхуищIащ абы бгъэдэлъ зэфIэкIым и зэманым гу зэрылъатам папщIэ. «Апхуэдэ ехъулIэ-ныгъэм лэжьыгъэшхуэ пыщIащ, — къыхигъэщхьэхукIащ КъБР-м и Iэтащхьэм икIи Денизэ зыхуигъазэри къыпищащ, — уэ икъукIэ дэгъуэу зыкъэбгъэлъэгъуащ. Финалым нэса дэтхэнэ зыри текIуауэ къэплъытэ хъунущ». КIуэкIуэ Юрий къыхигъэщхьэхукIащ уэрэджыIакIуэ ныбжьыщIэм зэфIэкI ин зэрыбгъэдэлъыр нэгъуэщI утыку куэдми зэрыщигъэлъэгъуэнум шэч къызэрытримыхьэр.
ЗэIущIэм и кIэухым КъБР-м и Iэтащхьэм и хьэщIэхэм удз гъэгъахэмрэ фэеплъ тыгъэхэмрэ яритащ икIи абыхэм ящIыгъуу сурэт зытригъэхащ.
КъБР-м и Iэтащхьэмрэ Правительствэмрэ я пресс-IуэхущIапIэ.
